Diari Oficial de la Generalitat Valenciana


Sumari del DOGV 2813, del 23-08-1996 (1996/839052)

ORDRE de 16 de juliol de 1996, de la Conselleria de Sanitat i Consum, per la qual es modifiquen les condicions per a l'execució de la prestació ortoprotètica dels productes inclosos en l'article 108 del Text Refós de la Llei General de la Seguretat Social (Decret 2065/1974, de 30 de maig) a través dels establiments d'ortopèdia en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2813

Data del DOGV
:   23-08-1996

Secció del DOGV
:   ALTRES DISPOSICIONS

Número del document
:   1996/839052


Data del document
:   16-07-1996

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 16 de juliol de 1996, de la Conselleria de Sanitat i Consum, per la qual es modifiquen les condicions per a l'execució de la prestació ortoprotètica dels productes inclosos en l'article 108 del Text Refós de la Llei General de la Seguretat Social (Decret 2065/1974, de 30 de maig) a través dels establiments d'ortopèdia en l'àmbit de la Comunitat Valenciana.   
Tenint en compte l'article 108 del Text Refós de la Llei General de la Seguretat Social, el Reial Decret 63/1995, de 20 de gener, sobre ordenació de prestacions sanitàries del Sistema Nacional de Salut i l'Ordre ministerial de 18 de gener de 1996, de desplegament del Reial Decret, per a la regulació de la prestació ortoprotètica.  
Tenint en compte el Reial Decret 414/1996, d'1 de març, pel qual es regulen els productes sanitaris.  
D'acord amb la Llei 13/1995, de 18 de maig, de Contractes de les Administracions Públiques.  
Ateses les ordres de la Conselleria de Sanitat i Consum de 23 de novembre de 1989 i de 4 de novembre de 1991 i a proposta de la Comissió Executiva Reguladora de la Prestació Ortoprotètica de la Comunitat Valenciana (CERPO).  
Atés que la prestació ortoprotètica ha d'incloure no sols la dispensació sinó també la correcta adaptació al pacient,  
ORDENE  
Article 1  
Els establiments d'ortopèdia que vulguen acollir-se al procediment que estableix aquesta ordre hauran d'adreçar una sol·licitud a la Conselleria de Sanitat i Consum, la qual inclourà:  
a) Acceptació expressa de les condicions establertes per aquesta ordre, segons el model que s'indica en l'annex I, amb la indicació del nom de l'associació a través de la qual vol ser representada davant la Conselleria de Sanitat i Consum.  
b) Dades de l'establiment d'ortopèdia:  
- Nom de l'empresa, adreça, telèfon, fax si en tinguera i codi d'identificació fiscal (CIF).  
- Nom, cognoms i DNI del gerent de l'empresa.  
- Nom, cognoms i DNI del tècnic ortoprotètic i titulació amb aportació documental mitjançant una fotocòpia compulsada.  
- Nombre i qualificació de la resta de personal de l'establiment.  
- Breu descripció dels locals habilitats i també de la dotació tècnica que tinguen.  
Tot això segons el document de l'annex II.  
- També hauran de complir els requisits establerts per la Llei 13/95, de 18 de maig, de les Administracions Públiques, com també els que en cada moment s'establisquen.  
Article 2  
2.1 Requisits del local:  
a) àrea de recepció i espera.  
b) Gabinet per a presa de mides, proves i adaptacions, en bones condicions d'aïllament acústic i visual.  
Estarà equipat d'una cabina-vestidor.  
c) Lavabo.  
d) Sala de guixos per a la presa de motles.  
e) Taller d'adaptació.  
f) Gabinet per a proves de marxa.  
g) Taller d'elaboració dels articles, que podrà estar situat en un lloc diferent de l'establiment comercial.  
Els establiments d'ortopèdia que vulguen acollir-se al procediment establert per aquesta ordre hauran de tenir, entre les seues instal·lacions i de forma imprescindible, allò que s'especifica en els apartats a, b i c i les dotacions que se'ls atribuïsquen en el capítol de maquinària i elements.  
Els establiments hauran de ser accessibles per a les persones amb minusvàlues i, per tant, no hauran d'haver-hi barreres arquitectòniques que els impedisquen o dificulten l'accés.  
2.2 Maquinària i elements:  
a) Gabinet per a presa de mides, proves i adaptacions:  
- Llitera  
- Espill  
- Podoscopi o instrumentació de finalitat similar.  
b) Sala de guixos per a la presa de motles:  
- Haurà de disposar de tot el material necessari per a una presa de mides i motles correcta.  
c) Taller d'adaptació:  
- Banc de treball  
- Fresadora   
- Trepant  
- Pistola d'aire calent  
- Serra de vogir   
- Grifes  
d) Gabinet per a proves de marxa:  
- Paral·leles regulables en altura  
- Espill  
e) Taller d'elaboració d'articles:  
- Banc de treball  
- Fresadora d'eix lliure amb motor  
- Col·lector de fresadora (extractor de pols i residus)  
- Llimadora-brunyidora (amb col·lector)  
- Esmeriladora  
- Trepant (filaberquí) amb suport vertical fix al banc o a terra (tipus industrial).  
- Serra de vogir  
- Forn d'aire forçat, per a termoconformació de plàstic, amb termòstat regulable fins 250ø.  
- Equip d'emmotlar plàstic al buit, de potència mitjana 200W amb accessoris: taulers marcs i tubs.  
- Bufador-soldador de plàstic d'aire calent de 20 fins 600ø.  
- Soldadura elèctrica o autògena  
- Màquina de cosir  
- Equip de succió per a laminació de resines  
- Ferramentes  
2.3 Personal:  
Disposaran del personal tècnic, mecànic i auxiliar suficient i serà imprescindible almenys un tècnic ortoprotètic per establiment.  
2.4 Classificació dels establiments:  
Tipus I  
- Reuneixen els requisits mínims establerts, requisits a, b i c del local, amb el material i els elements que li corresponguen.  
- Totes les instal·lacions seran accessibles per als disminuïts.  
Tipus II  
- A més del que indica per a establiments del tipus I, han de tenir:   
· Taller d'adaptació  
Tipus III  
- A més del que s'indica per a establiments del tipus II, han de tenir:  
· Sala de guixos per a la presa de motles, amb la maquinària i els elements definits per a cada espai.  
· Gabinet per a proves de marxa.  
· Taller d'elaboració dels articles, amb la maquinària i els elements definits per a cada espai.   
2.5 Facturació d'articles, en relació al tipus d'establiment:  
Establiments de tipus I  
Podran facturar al SVS els articles que s'identifiquen en el Catàleg General com a pertanyents al grup I.  
Establiments de tipus II  
Podran facturar al SVS els articles que s'identifiquen en el Catàleg General com a pertanyents als grups I o II.  
En cas de disposar dels elements imprescindibles per a la correcta adaptació d'altres articles, ho hauran de comunicar al Servei de Prestacions Complementàries el qual, després de l'estudi que pertoque, podrà autoritzar la facturació de determinats articles.  
Establiments de tipus III  
Podran facturar al SVS tots els articles continguts en el Catàleg General de material ortoprotètic.  
2.6 Com a conseqüència del procediment avaluador anterior la Conselleria de Sanitat i Consum acreditarà individualment cada establiment.  
L'acreditació haurà d'estar a disposició dels usuaris, en cas de demanar-la.  
2.7 Qualsevol modificació que es produïsca en les dades indicades en els articles anteriors, en qualsevol establiment d'ortopèdia integrat en el sistema, s'haurà de notificar en el termini de 30 dies naturals al Servei de Prestacions Complementàries de l'àrea de Prestacions i Assistència Farmacèutica de la Direcció General del SVS.  
Article 3  
Els establiments d'ortopèdia integrats en el sistema regulat per aquesta ordre queden sotmesos a les actuacions inspectores de la Conselleria de Sanitat i Consum. El personal de la inspecció tindrà lliure accés a l'establiment, amb la identificació prèvia, per a l'exercici de les seues funcions.  
Article 4  
La prescripció de les prestacions mereixedores de protecció haurà de ser portada a terme per un metge d'atenció especialitzada, especialista en la matèria corresponent a la clínica que justifique la prescripció.  
En els articles en què així es determine, l'especialista prescriptor haurà de comprovar que l'article s'ajusta rigorosament a les seues indicacions i que s'adapta perfectament al pacient, per a la qual cosa haurà de firmar el vistiplau a l'adaptació que figura en el full de prescripció, amb data igual o posterior a la de prescripció.  
Article 5  
Procediment administratiu:  
a) L'usuari podrà acudir a qualsevol dels establiments d'ortopèdia acreditats per a la dispensació de l'article prescrit a entregar el full de prescripció, amb el visat previ d'inspecció, si aquest és necessari.  
b) Una vegada entregat l'article prescrit, l'empresa d'ortopèdia, amb l'autorització prèvia firmada pel pacient o el seu representant, presentarà el full de prescripció en la Conselleria de Sanitat i Consum a través de la seua associació. Aquestes associacions subscriuran com a endossatàries l'acceptació del cobrament directe des de l'administració.  
c) L'usuari haurà d'abonar l'aportació que li corresponga segons que estableixen l'Ordre ministerial de 18 de gener de 1996, per a la regulació de la prestació ortoprotètica i el Catàleg General de Material Ortoprotètic de la Comunitat Valenciana.  
d) Les associacions presentaran, abans del dia 20 de cada mes, la factura corresponent als articles dispensats en el mes immediatament anterior adjuntant-hi els documents que n'acrediten l'entrega (fulls de prescripció).   
Article 6  
6.1 El preu en factura serà com a màxim, IVA inclòs, l'especificat en el Catàleg General de Material Ortoprotètic, per a cada article inclòs.  
En cas d'articles no inclosos hauran de reunir els següents requisits per a la possible autorització:  
- No estar expressament exclosos per l'Ordre ministerial de 18 de gener.  
- Que es puguen incloure en algun dels annexos de l'esmentada ordre ministerial.  
- Ser aprovat en el si de la Comissió Executiva Reguladora de la Prestació Ortoprotètica.  
6.2 El pagament es farà a les associacions en el termini que establisca la normativa.  
Article 7  
Amb caràcter general, estaran sotmeses a visat per part de la Inspecció i sempre amb caràcter previ a la seua dispensació, els inclosos en el grup «Especial control» (EC) del Catàleg General de Material Ortoprotètic vigent en cada moment, i també totes les prescrites per facultatius de centres concertats amb la Conselleria de Sanitat i Consum.  
En cas de pacients ingressats en centres propis, el visat podrà ser realitzat per la direcció mèdica del centre.  
Article 8  
Amb caràcter especial, i sempre que així ho determine la Comissió Executiva Reguladora de la Prestació Ortoprotètica, després de l'estudi de les comprovacions necessàries, podran sotmetre's al visat previ a la dispensació, per part de la Inspecció:  
- La totalitat d'articles que vagen a ser dispensats per un determinat establiment d'ortopèdia.  
- La totalitat dels articles prescrits per un facultatiu determinat.  
- Determinats articles inclosos en el Catàleg General de Material Ortoprotètic.  
Igualment, es podrà establir que articles determinats queden subjectes a un procediment especial, abans d'adaptar-lo i facturar-lo.  
D'acord amb tot el que s'ha especificat, i atés que l'aplicació d'aquestes disposicions no han de comportar en cap cas un retard en l'evolució normal assistencial dels pacients hospitalitzats, la Comissió Executiva Reguladora de la Prestació Ortoprotètica instruirà un procediment que garantisca l'aplicació d'aquesta normativa sense menystenir els drets i deures que d'aquesta deriven, en cas que un article susceptible d'aportació per part de l'usuari siga prescrit a un pacient ingressat.  
Els acords recollits en els supòsits anteriors d'aquest article es notificaran a les associacions almenys amb un mes d'antelació de la seua entrada en vigor.  
Article 9  
Com a norma general, en el full de prescripció de material ortoprotètic, el facultatiu especialista haurà de formalitzar la descripció de l'article i/o el seu codi d'identificació, que seran coincidents, i la dispensació hi haurà de correspondre's. Si hi havia discrepància entre la descripció de l'article i el seu codi, la primera té preferència sobre el segon.  
En cas que el facultatiu no haja indicat el codi de l'article, es dispensarà i facturarà el de menor preu entre els articles del catàleg que s'adapten a la prescripció, i aquest serà l'únic que la Conselleria de Sanitat i Consum assumirà al seu càrrec.  
Article 10  
La facturació de prescripcions dispensades el mes anterior es realitzarà segons que estableix l'òrgan responsable de la gestió de la prestació.  
Article 11  
Els fulls de prescripció tindran un termini de validesa de 15 dies naturals per a la recepció pels establiments d'ortopèdia, comptadors des de la data de prescripció que tinguen consignada. Els fulls quedaran automàticament caducats si el termini ha transcorregut.  
Article 12  
La Conselleria de Sanitat i Consum, en cap cas abonarà els articles que no figuren en el Catàleg General de Material Ortoprotètic que en cada moment es trobe vigent, tot això sense perjudici del que estableix l'article 6.1.  
Article 13  
La Conselleria de Sanitat i Consum, en virtut de les comprovacions que realitze sobre la facturació i davant d'indicis d'irregularitats en la dispensació de determinats articles facturats podrà procedir, amb el coneixement de les associacions, a retenir-los cautelarment, fins que s'aclarisca totalment, en el menor temps possible (amb el límit de tres mesos per damunt del termini màxim d'abonament).  
Article 14  
Amb l'excepció del que estableix l'article anterior, una vegada revisada la facturació, la Conselleria de Sanitat i Consum retornarà a les associacions els documents que no siguen vàlids, per no reunir els requisits exigits, que podran ser:  
1) Recuperables  
- Absència o incorrecció de part de les dades en el full de prescripció o en la factura  
a) Nom i cognoms del pacient i del titular si escau, número d'afiliació, DNI, domicili i/o telèfon, diagnòstic, i també data i firma del pacient o representant, en l'endós si n'hi havia.  
b) Nom i cognoms del facultatiu, número de col·legiat, localitat, especialitat, número d'història si se'n demana.  
c) Dades relatives a l'oficina d'ortopèdia, codificació de l'article i preu unitari, número d'articles o import incorrectes.  
d) Altres dades del full de prescripció o de la factura la incorrecció o absència de les quals no comporte causa de devolució no recuperable. (Falta origen d'assistència, codi d'ortopèdia o de centre de gestió).  
- No concordança de la factura documental amb la base magnètica.  
- Falta de diagnòstic.  
- Prescripció amb tampó.  
2) No recuperables.  
a) Prescripció en model no oficial.  
b) No existència del full de prescripció.  
c) Fulls de prescripció en què falte alguna de les dades de consignació imprescindible (Firma del metge en la prescripció, visat d'Inspecció/Direcció Mèdica, data de prescripció, vistiplau de l'especialista si hi fa falta, o quan falten totes les dades d'identificació del facultatiu).  
d) Falta d'identificació de l'article prescrit.  
e) Prescripció efectuada per un facultatiu no identificat com a pertanyent a l'àmbit de l'assistència especialitzada de la Conselleria de Sanitat i Consum, i no vinculat al Servei Valencià de Salut.  
f) Fulls de prescripció rebuts en l'oficina d'ortopèdia amb més de 15 dies naturals des de la data de prescripció.  
g) Fulls de prescripció facturats, la dispensació dels quals no correspon al mes anterior.  
h) Fulls de prescripció amb afegitons, esmenes o ratllades en la prescripció, com també en la data i la firma de prescripció, de l'oficina d'ortopèdia, del visat si escau, o del vistiplau del facultatiu si fa falta i de l'endós, llevat que foren salvats per la firma corresponent amb la llegenda «val» o «val l'esmena».  
i) Falta de coincidència entre l'article prescrit i el dispensat.  
j) Fulls de prescripció en què es detecte manipulació.  
k) Fulls de prescripció el producte dels quals haja estat dispensat passats més de dos mesos des de la recepció de la prescripció en l'oficina d'ortopèdia. Si aquesta circumstància estiguera a punt de donar-se, per no haver estat recollit l'article, aquest podrà facturar-se a la Conselleria de Sanitat i Consum, sempre que simultàniament s'entregue l'article al Servei de Prestacions Complementàries del SVS.  
Les situacions, que per l'especial complexitat de l'adaptació de l'article necessiten un termini més gran, seran autoritzades de manera individualitzada pel Servei de Prestacions Complementàries, amb l'estudi previ de la documentació que ho justifique.  
l) Facturació d'articles no inclosos en la prestació ortoprotètica amb excepció del que indiquen els articles 6.1 i 12.  
m) Vistiplau de la Inspecció/Direcció Mèdica, posterior a la dispensació de l'article, quan la prescripció el requerisca.  
n) Aquelles altres que es determinen a través de la CERPO i que, en qualsevol cas, es comunicaran almenys amb un mes d'antelació a les diferents associacions.  
Article 15  
De la facturació presentada per les associacions es deduiran aquells documents que no reunisquen els requisits de formalització que determina l'article anterior. D'aquestes deduccions participaran les associacions, adjuntant-los els fulls de prescripció corresponents per a la refacturació si cal (recuperables), i serà fotocòpia si són fulls de prescripció no recuperables.  
Article 16  
Les dades que s'han de gravar en suport informàtic a partir dels fulls de prescripció i que es consideren necessaris per al procés de facturació i per a un control correcte de la prestació ortoprotètica seran establerts per l'administració.  
Article 17  
Els articles indicats amb una R en el catàleg tindran la consideració de reutilitzables i per això, una vegada hagen estat utilitzats, l'usuari haurà de tornar-los al Servei Valencià de Salut, que en potenciarà la reutilització.  
Article 18  
Una vegada efectuada l'adaptació i la dispensació, començarà el termini de garantia de l'article, fixat en el Catàleg General de Material Ortoprotètic, durant el qual, si s'acredita l'existència de vicis o defectes en l'article que no siguen imputables a un mal ús per part de l'usuari, la Conselleria de Sanitat i Consum podrà reclamar de l'empresari la reposició dels béns inadequats o la reparació si és suficient.  
Article 19  
La Comissió Executiva Reguladora de la Prestació Ortoprotètica tindrà la composició següent:  
President: conseller de Sanitat i Consum, que podrà delegar en el director general del SVS.  
Vicepresident: cap de l'àrea de Prestacions i Assistència Farmacèutica, que podrà delegar en el cap del Servei de Prestacions Complementàries.  
Vocals:  
- Un representant del Servei d'Inspecció.  
- Dos representants del Servei de Prestacions Complementàries.  
- Un representant de la Direcció General de Règim Econòmic de la Conselleria de Sanitat i Consum.  
- Un representant de cada associació.  
- Dos facultatius especialistes, un en cirurgia ortopèdica i traumatologia i un altre en rehabilitació, que seran designats per la Direcció per a la Gestió d'Assistència Especialitzada.  
- Secretari: cap de Secció de Gestió d'Exopròtesis.  
- Secretaria: cap de Negociat de l'àrea de Prestacions i Assistència Farmacèutica.  
Quan ho considere oportú, la CERPO podrà convocar a les seues reunions fins un màxim de dos membres no fixos, que actuaran amb veu però sense vot, entre persones que per raó del càrrec o trajectòria professional es considere necessària la intervenció.  
Article 20  
El catàleg general, que figura com a annex III d'aquesta ordre, podrà ser modificat mitjançant resolució del conseller de Sanitat i Consum, amb la proposta prèvia de la CERPO.  
DISPOSICIó ADDICIONAL  
Queden derogades l'Ordre de 4 de novembre de 1991, de la Conselleria de Sanitat i Consum, i també l'Ordre de 23 de novembre de 1989 en allò que s'oposen al que estableix aquesta ordre.  
DISPOSICIó TRANSITòRIA  
Els establiments d'ortopèdia que tenen assumit el procediment de dispensació vigent, hauran de presentar en el termini de tres mesos des de l'entrada en vigor d'aquesta ordre la documentació relativa als articles 1 i 2.  
DISPOSICIó FINAL  
Aquesta ordre vigirà a partir del primer dia del mes següent a la publicació.  
València, 16 de juliol de 1996  
El conseller de Sanitat i Consum,  
JOAQUíN FARNóS GAUCHíA  
ANNEX I  
..., amb DNI núm. ..., gerent de l'empresa d'ortopèdia ..., domiciliada a ... carrer/plaça ..., i que pertany a l'associació de ... que reuneix els requisits establerts per la Llei 13/95, de 18 de maig, de Contractes de les Administracions Públiques.   
SOL·LICITE:  
La inclusió en el procediment vigent de facturació de productes ortoprotètics a la Conselleria de Sanitat i Consum, relatiu a pacients inclosos en la seua cobertura, acceptant expressament les condicions establertes en l'Ordre de ... de ... de ..., de la Conselleria de Sanitat i Consum.  
..., ... de ... de 199  
(Signatura)  
ANNEX II  
Dades de l'empresa  
a) Denominació:  
Adreça:  
Telèfon ...  
Fax ...  
CIF ...  
b) Personal (nom, 2 cognoms i DNI):  
- Gerent:  
- Tècnic ortopedista i titulació:  
- Nombre i qualificació de la resta de personal:  
c) Descripció dels locals i dotació tècnica:  
- Sala de recepció i espera:  
- Gabinet:  
- Sala de guixos:  
- Gabinet per a proves de marxa:  
- Taller d'adaptació:  
- Taller d'elaboració  
- Equipament tècnic:  
..., ... de... de 199  
El gerent  
(Signatura)